《九日会澄台即事》
清代·舒辂

北去云千叠，东来水几盘。燕台才共署，鼊屿又同官。

波冷浮槎海，烟凝隐豹峦。文光临睥睨，斗柄近阑干。

菊澹诗情净，萸馨酒量宽。登台怀桂棹，煮茗羡江湍。

凤翥毛抟彩，龙骧血洒汗。弯弓不尚革，走笔自飞翰。

饬己一诚格，齐民万念攒。焚香读周易，鸿渐喜于磐。

作者简介：舒辂，姓他塔喇氏，字坤亩，满洲正白旗人。清乾隆五年（1740）任巡台御史，留任一年，七年（1742）升任西安粮道。